SK Úradný vestník Európskej únie C 178/2

Pätnásta správa o pokroku vo vykonávaní Stratégie EÚ na boj proti nedovolenému hromadeniu ručných a ľahkých zbraní a ich munície a nedovolenému obchodovaniu s nimi – (2013/I)

2014/C 178/02

I. ÚVOD

Pätnásta správa o pokroku vo vykonávaní Stratégie EÚ na boj proti nedovolenému hromadeniu ručných a ľahkých zbraní (RĽZ) a ich munície a nedovolenému obchodovaniu s nimi sa vzťahuje na činnosť EÚ počas prvého polroka 2013 (od 1. januára 2013 do 30. júna 2013). Vypracovalo ju oddelenie ESVČ pre zbrane hromadného ničenia, konvenčné zbrane a kozmický priestor v spolupráci s ďalšími príslušnými útvarmi ESVČ a Európskej komisie. Počas sledovaného obdobia EÚ naďalej presadzovala otázky týkajúce sa RĽZ a ich munície na všetkých viacstranných fórach, ako aj v politickom dialógu s tretími krajinami v kontexte príslušných medzinárodných nástrojov, ako je napríklad Akčný program OSN na predchádzanie nedovolenému obchodovaniu s ručnými a ľahkými zbraňami vo všetkých jeho aspektoch, boj proti nemu a jeho odstránenie (AP OSN). Konkrétne sa EÚ aktívne zapájala do záverečnej diplomatickej konferencie OSN o Zmluve o obchodovaní so zbraňami (ATT, 18. – 28. marca 2013 v New Yorku) a privítala, že Bezpečnostná rada OSN 2. apríla 2013 prijala ATT. EÚ počas tohto obdobia pokračovala aj v realizácii širokého spektra projektov zameraných na boj proti nedovolenému obchodovaniu a nadmernému hromadeniu RĽZ a ich munície a na predchádzanie týmto javom, pričom začala vypracúvať nové iniciatívy, na ktorých sa bude ďalej pracovať v nasledujúcich mesiacoch.

II. VYKONÁVANIE AKČNÉHO PLÁNU, KTORÝ JE SÚČASŤOU STRATÉGIE EÚ PRE RĽZ

II.1 Účinný multilateralizmus v záujme rozvoja univerzálnych, regionálnych a vnútroštátnych mechanizmov na boj proti dodávkam a destabilizačnému šíreniu RĽZ a ich munície

a) Vykonávanie Akčného programu OSN z roku 2001 na predchádzanie nedovolenému obchodovaniu s ručnými a ľahkými zbraňami vo všetkých jeho aspektoch, boj proti nemu a jeho odstránenie

V rámci rozhodnutia Rady na podporu činností Úradu OSN pre otázky odzbrojenia (UNODA) s cieľom vykonávať AP OSN (rozhodnutie Rady 2011/428/SZBP z 18. júla 2011), sa spoločne so sekretariátom Ligy arabských štátov (LAŠ) 10. – 11 júna 2013 v Káhire zorganizovalo regionálne stretnutie o vykonávaní AP OSN pre členské štáty LAŠ.

Toto stretnutie bolo prvým regionálnym stretnutím týkajúcim sa vykonávania AP OSN, ktoré sa konalo po konferencii o preskúmaní v roku 2012 a na ktorom sa všetky členské štáty na základe konsenzu dohodli na záverečnom dokumente s cieľom posilniť plné a účinné vykonávanie AP OSN v budúcnosti. Významná časť zasadnutia v Káhire sa venovala rokovaniam o výsledkoch konferencie o preskúmaní. Viacero krajín LAŠ taktiež vyjadrilo ochotu podstúpiť prípravu v oblasti správy munície a uvítalo skutočnosť, že medzinárodné technické usmernenia pre muníciu (IATG) sa preložili do arabčiny ako súčasť vykonávania činností podľa predmetného rozhodnutia Rady. Členské štáty LAŠ takisto s uznaním prijali softvér OSN pre IATG SaferGuard (pozri http://www.un.org/disarmament/un-saferguard/), ktorý sa vyvinul pre úrad UNODA aj s podporou EÚ s cieľom poskytnúť presný a účinný spôsob vykonávania bezpečnostných noriem pre muníciu IATG pre expertov v danej oblasti.

V prvom polroku roku 2013 sa vzhľadom na vykonávanie rozhodnutia Rady 2011/428/SZBP dosiahol ďalší významný pokrok pri inštalácii strojov na označovanie zbraní v troch afrických krajinách. Na základe rozsiahlych konzultácií požiadali o zabezpečenie týchto strojov príslušné orgány v Burkine Faso a Togu a predovšetkým v Mali. Mali prechádza procesom konsolidácie ozbrojených síl (s pomocou francúzskej vlády) a očakáva sa, že v najbližších mesiacoch spustí veľkú iniciatívu v oblasti obstarávania. Jeho reformy by sa mohli dobre zladiť s programom označovania. Úrad UNODA spolupracuje so všetkými tromi krajinami na formalizácii poskytovania strojov na označovanie, ktoré bude ťažiskom vykonávania predmetného rozhodnutia Rady v nasledujúcich mesiacoch. Zároveň sa s cieľom napredovať v programe a vzhľadom na úspešné ukončenie prípravy usmernení OSN SaferGuard IATG a ich vykonávacieho softvéru v novembri 2013 zorganizuje úvodné stretnutie panelu pre technické preskúmanie v rámci programu OSN SaferGuard.

b) Zmluva o obchode so zbraňami

EÚ s potešením víta úspešné prijatie Zmluvy o obchode so zbraňami (ATT) a pevne verí, že v prípade rozsiahleho a účinného vykonávania môže ATT priniesť výraznú zmenu tým, že zvýši zodpovednosť a transparentnosť legálnych medzinárodných prevodov zbraní a že zabráni nezákonnému obchodu so zbraňami. Z tohto hľadiska má EÚ v úmysle podporovať univerzálne a plné vykonávanie zmluvy.

Zahrnutie RĽZ do ustanovení ATT bolo dôležitým krokom. Prísnejšie kontroly legálnych medzinárodných prevodov RĽZ , napríklad prostredníctvom dôslednejších kontrol na strane konečných používateľov ako aj zábezpek a opatrení na zmiernenie odkláňania môžu znížiť riziko toho, že sa tieto RĽZ stanú súčasťou nezákonného obchodovania. Samotná ATT bude dopĺňať ďalšie relevantné nástroje OSN, ako sú AP OSN a protokol OSN o strelných zbraniach.

EÚ sa aktívne zapojila do záverečnej diplomatickej konferencie OSN o ATT (18. – 28. marca 2013 v New Yorku) v súlade so svojím štatútom pozorovateľa v OSN. Keďže sa nedosiahol konsenzus, ale proti boli len tri štáty OSN (Sýria, KĽDR a Irán), návrh znenia zmluvy prerokovaný na konferencii prevzalo Valné zhromaždenie OSN, ktoré ho prijalo hlasovaním 2. apríla. Zmluvu o obchode so zbraňami od 3. júna 2013, keď bola otvorená na podpis, podpísali všetky členské štáty EÚ a v súčasnosti prebieha ratifikácia, ktorá závisí od príslušných procesných požiadaviek na úrovni EÚ a členských štátov.

Po ukončení vykonávania rozhodnutia Rady 2010/336/SZBP zo 14. júna 2010, ktorým sa podporoval proces prijímania ATT prostredníctvom organizácie série celosvetových regionálnych seminárov, Rada 22. januára 2013 prijala rozhodnutie Rady 2013/43/SZBP s cieľom pokračovať v podpore zo strany EÚ v tejto oblasti. V marci a v júni 2013 sa v Ženeve konali dva semináre, na ktorých sa zišli najdôležitejšie zainteresované strany, a to s cieľom pripraviť marcovú diplomatickú konferenciu a posúdiť budúce výzvy z hľadiska vykonávania.

c) Vykonávanie Protokolu proti nezákonnej výrobe a obchodovaniu so strelnými zbraňami k dohovoru OSN proti nadnárodnému organizovanému zločinu (UNTOC)

Európska komisia predložila 22. marca 2013 návrh rozhodnutia Rady o uzatvorení Protokolu proti nezákonnej výrobe a obchodovaniu so strelnými zbraňami, ich súčasťami a komponentmi a strelivom (protokol o strelných zbraniach), ktorým sa dopĺňa Dohovor OSN proti nadnárodnému organizovanému zločinu, pričom sa očakáva, že Rada so súhlasom Európskeho parlamentu uvedené rozhodnutie prijme do konca roku. Cieľom tohto legislatívneho návrhu je dokončiť proces transpozície ustanovení protokolu o strelných zbraniach do právnych predpisov EÚ. Na uzavretie protokolu o strelných zbraniach zo strany EÚ sa stále čaká, pričom ide o medzinárodný záväzok EÚ.

Prostredníctvom dlhodobej zložky nástroja stability pokračoval v prvom polroku 2013 trojročný projekt (marec 2011 – február 2014) zameraný na prevenciu nadnárodného nedovoleného obchodu so strelnými zbraňami a boj proti nemu presadzovaním ratifikácie a vykonávania protokolu o strelných zbraniach. Územný rozsah pôsobnosti projektu zahŕňa západnú Afriku (Benin, Burkina Faso, Gambia, Ghana, Mali, Mauritánia, Senegal, Togo), Južnú Ameriku (Argentína, Bolívia, Brazília, Čile, Paraguaj, Uruguaj) a Karibik (Jamajka). Naďalej sa poskytovala cielená technická pomoc pri harmonizácii právnych predpisov a budovaní kapacít v súvislosti s riadením RĽZ v súlade s cieľom podpory ratifikácie a vykonávania protokolu o strelných zbraniach v Latinskej Amerike, Karibiku a západnej Afrike. Týmto projektom sa tiež zvyšuje informovanosť o otázkach RĽZ s cieľom zvýšiť účasť občianskej spoločnosti a dohľad v tejto oblasti. K ďalším plánovaným činnostiam patrí uskutočnenie štúdie týkajúcej sa transregionálneho obchodovania so strelnými zbraňami, ktorá poskytne partnerským krajinám dôkazy na podporu tvorby politík. Projekt realizuje Úrad OSN pre drogy a kriminalitu (UNODC).

V rámci dlhodobej zložky nástroja stability EÚ poskytuje aj finančnú pomoc Interpolu na vývoj a zavádzanie databázy na vyhľadávanie a sledovanie stratených, odcudzených, nedovolene predávaných a pašovaných strelných zbraní (iARMS) prostredníctvom systému Interpol I24/7 s cieľom uľahčiť regionálnu a nadregionálnu výmenu informácií a spoluprácu pri vyšetrovaní medzi orgánmi presadzovania práva. Pilotné spustenie (2011 – 2012) bolo zamerané aj na západnú Afriku (Benin, Burkina Faso, Gambia, Ghana, Mali, Mauritánia, Senegal, Togo), Južnú Ameriku (Argentína, Bolívia, Brazília, Čile, Paraguaj, Uruguaj) a Karibik (Jamajka), a taktiež doň boli zahrnuté ďalšie európske krajiny (Česká republika, Chorvátsko, Portugalsko, Španielsko). Zmluva na druhú fázu dlhodobej podpory systému iARMS Interpolu z nástroja stability sa začala vykonávať v januári 2013 (na obdobie 2013 – 2014). Cieľom druhej fázy je zlepšenie funkčnosti systému a sprístupnenie systému iARMS všetkým 190 členským štátom Interpolu. V rámci projektu sa plánuje aj súvisiace budovanie kapacít, odborná príprava a spravodajské služby poskytujúce informácie o trestnej činnosti týkajúce sa boja proti trestnej činnosti súvisiacej so strelnými zbraňami.

S cieľom ďalej posilniť prístup EÚ k vydávaniu strelných zbraní Komisia (DG Home) v súčasnosti vypracúva oznámenie na október 2013, zamerané na určenie oblastí pre ďalšie legislatívne a operačné činnosti. V tomto oznámení sa z hľadiska presadzovania práva budú hodnotiť existujúce činnosti EÚ zamerané na obmedzenie nedovoleného obchodu so strelnými zbraňami a Komisia v ňom predstaví svoj pohľad na ďalšie kroky v tejto oblasti. Komisia v súčasnosti vymedzuje aj relevantný „Balík pre strelné zbrane 2015“, ktorý by mohol zahŕňať aj legislatívne návrhy týkajúce sa: po prvé postupov deaktivácie a označovania strelných zbraní a po druhé aproximácie trestných sankcií za nedovolené obchodovanie so strelnými zbraňami.

V marci 2013 sa prijalo aj rozhodnutie Komisie, ktorým sa zriaďuje skupina odborníkov na opatrenia proti nedovolenému obchodovaniu so strelnými zbraňami, pričom prvé zasadnutie skupiny odborníkov na strelné zbrane sa plánuje na koniec roka 2013. Uvedená skupina by sa mala skladať z odborníkov z oblasti vnútornej bezpečnosti, vrátane výrobcov strelných zbraní a výskumníkov a všetkých iných osôb, ktoré podľa Komisie ponúkajú cenné odborné znalosti, ktoré môžu Komisii pomôcť pri prípadnom vypracúvaní legislatívnych návrhov a politických iniciatív zameraných na zlepšenie opatrení proti tomuto nedovolenému obchodovaniu so strelnými zbraňami v záujme ochrany vnútornej bezpečnosti EÚ.

Rada tiež zahrnula medzi priority v oblasti boja proti trestnej činnosti na politický cyklus 2014 – 2017 strategický cieľ znížiť riziko strelných zbraní pre občanov. Pre EÚ je dôležité, aby prevzala operačné vedenie v oblasti podpory medzinárodných noriem prostredníctvom boja proti pretrvávajúcemu a neprekonateľnému problému nezákonného obchodovania so strelnými zbraňami. Rozhodnutie začleniť strelné zbrane do nasledujúceho politického cyklu je ideálnou príležitosťou na poskytnutie potrebného impulzu na konanie zo strany členských štátov a Europolu.

Napokon, s cieľom zhodnotiť názory na úlohu EÚ v oblasti boja proti riziku strelných zbraní, sa pripravuje prieskum Eurobarometer, a to so zámerom osloviť širšiu škálu zainteresovaných strán, vrátane organizácií zastrešujúcich obete a iných organizácií občianskej spoločnosti.

d) Kontrola vývozu

Osvetové činnosti v oblasti kontroly vývozu zbraní sa ďalej podporili prijatím rozhodnutia Rady 2012/711/SZBP, v ktorom sa plánuje nový súbor činností na podporu tretích krajín vrátane regionálnych seminárov, študijných návštev, výmen personálu a individuálnej pomoci. Vykonávanie uvedeného rozhodnutia Rady sa začalo začiatkom roku 2013 právnym preskúmaním čiernohorského návrhu zákona o kontrole vývozu zbraní (marec 2013), regionálnym seminárom o kontrole konečného používania pre krajiny juhovýchodnej Európy v Skopje (jún 2013) a študijnou návštevou, ktorú zorganizovalo Švédsko pre úradníkov z Gruzínska, Azerbajdžanu a Bieloruska (jún 2013).

V prvom polroku 2013 sa uskutočnil politický dialóg o otázkach kontroly vývozu zbraní s Nórskom a Ukrajinou.

II.2. Problematika RĽZ v rámci politického dialógu s tretími krajinami a regionálnymi organizáciami, doložky o RĽZ

Otázky RĽZ sa zahrnuli do programu viacerých pravidelných politických dialógov EÚ s tretími krajinami a spolupráce s regionálnymi organizáciami. Zasadnutia v rámci politického dialógu o otázkach nešírenia, odzbrojenia a kontroly zbraní na úrovni pracovnej skupiny sa zorganizovali s Ruskom (4. marca 2013 v Moskve) a Ukrajinou (15. mája 2013 v Bruseli). Okrem toho uskutočnil novovymenovaný hlavný poradca a osobitný vyslanec pre nešírenie a odzbrojenie viacero neformálnych konzultácií s viacerými aktérmi popri významných podujatiach, medzi ktoré patrili konferencia o ATT v marci 2013 v New Yorku (za účasti Alžírska, Brazílie, Egypta, Indie, NATO, Nigérie, Mexika, Pakistanu, Spojených štátov, Venezuely, úradu UNODA, Vietnamu, Indonézie, Kazachstanu, Peru, Ruska, Singapuru, Južnej Afriky, Thajska), druhé zasadnutie prípravného výboru NPT v apríli až máji 2013 v Ženeve (za účasti Egypta, Ligy arabských štátov, Južnej Afriky, Peru) a tretej konferencie o preskúmaní CWC v apríli 2013 v Haagu (za účasti OPCW a Spojených štátov).

V súlade so závermi Rady o začlenení problematiky RĽZ do dohôd medzi EÚ a tretími krajinami, ktoré sa prijali v decembri 2008, sa o tejto problematike v súčasnosti rokuje s Afganistanom, Austráliou, Brunejom, Kanadou, Japonskom, Kazachstanom, Malajziou, Mercosurom, Novým Zélandom a so Singapurom s cieľom začleniť ju do príslušných dohôd medzi nimi a EÚ.

II.3 Osobitná projektová pomoc EÚ tretím krajinám a regionálnym organizáciám

a) Západný Balkán

I. 1. apríla 2013 odštartoval nadväzujúci program, aby sa prostredníctvom krátkodobej zložky nástroja stability naďalej prispievalo ku zlepšovaniu ochrany, bezpečnosti a rozvojových perspektív jednotlivcov a miestnych komunít, na ktoré by mali vplyv náhodné výbuchy v skladoch munície v Bosne a Hercegovine (BIH). Tento program sa zameria výlučne na vysokorizikovú a nestabilnú muníciu, ktorá je určená na likvidáciu z dôvodu nízkej kvality, a na zvýšenie bezpečnostných štandardov v muničných skladoch. Tento druhý cieľ sa bude vykonávať v partnerstve s misiou OBSE v BIH. Prostredníctvom tohto programu sa bude tiež poskytovať pomoc na účel zlepšenia mechanizmov inšpekcie a overovania munície uplatňovaných vládou Bosny a Hercegoviny a na účel posilnenia právnych a administratívnych odborných znalostí a osvedčených postupov v rámci dotknutých orgánov.

II. V nadväznosti na záväzky vyjadrené vo vyhlásení z Tirany o boji proti nedovolenému obchodovaniu so zbraňami na západnom Balkáne delegácia EÚ/OZEÚ v BIH úzko spolupracovali s UNDP počas organizácie a realizácie konferencie ministrov o „kontrole zbraní v kontexte rozšírenia EÚ“, ktorá sa konala od 18. do 19. júna 2013. Adresátmi konferencie boli vysokí predstavitelia orgánov BIH v oblasti kontroly zbraní, ako aj medzinárodné organizácie zainteresované v tejto otázke. Dvomi hlavnými oblasťami rokovaní na konferencii boli účinný boj proti nedovolenému obchodovaniu so zbraňami a odovzdávanie nezákonne držaných zbraní na celom území BIH. Delegácia EÚ/OZEÚ v BIH spolupracovali s EUROPOLOM, čím si uľahčili príspevky na konferencii venované vplyvu nelegálnych zbraní prepašovaných z krajín západného Balkánu do EÚ. Okrem toho členovia delegácie EÚ/OZEÚ predsedali grémiu pre nezákonné obchodovanie so zbraňami a vystúpili s príspevkom o hlavných požiadavkách a normách EÚ v tejto oblasti. Orgány BIH boli vyzvané, aby zvážili transponovanie príslušných ustanovení smernice Rady 91/477/EHS o kontrole získavania a vlastnenia zbraní a smernice 2008/51/ES, ktorou sa uvedená smernica mení, do vnútroštátnych právnych predpisov týkajúcich sa vymedzenia, kategorizácie, systému označovania, ako aj posilnenej spolupráce v oblasti nedovoleného obchodovania so zbraňami. Účastníci konferencie konštatovali, že na boj proti nedovolenému obchodovaniu so zbraňami je potrebná intenzívnejšia spolupráca pri presadzovaní práva, výmena informácií a spravodajských informácií, ako aj ďalšia aproximácia legislatívneho rámca s medzinárodnými normami a normami EÚ. Dohodlo sa aj to, že v celej krajine by sa postupne mala spustiť kampaň na zber nelegálne držaných zbraní, a to v súlade s medzinárodnými normami pre kontrolu ručných zbraní.

III. EÚ v súčasnosti zvažuje aj možnosť pokračovať v predchádzajúcej podpore strediska na kontrolu ručných a ľahkých zbraní v juhovýchodnej a východnej Európe (SEESAC) s cieľom ďalej znížiť hrozbu nezákonného obchodovania s RĽZ v juhovýchodnej Európe. V nadväznosti na úspešné vykonávanie rozhodnutia Rady 2010/179/SZBP by mohol prípadný nadväzujúci projekt rozšíriť jeho uplatňovanie na Moldavskú republiku a Kosovo (1) a zároveň posilniť aspekt regionálnej spolupráce ako najúčinnejšieho prostriedku na zabezpečenie dlhodobého vplyvu a udržateľnosti.

IV. Napokon, vojenská operácia EUFOR Althea sa naďalej podieľala na úsilí medzinárodného spoločenstva o vyriešenie otázky nadbytočných zásob konvenčnej munície, ktoré má v držbe ministerstvo obrany BIH.

b) Región OBSE

V rámci rozhodnutia Rady 2012/662/SZBP na podporu činností na zníženie rizika nedovoleného obchodovania s ručnými a ľahkými zbraňami a ich nadmerného hromadenia v regióne Organizácie pre bezpečnosť a spoluprácu v Európe (OBSE) sa počas obdobia, na ktoré sa vzťahuje táto správa, uskutočnili tieto činnosti:

Pre 12 krajín z juhovýchodnej a východnej Európy a kaukazského regiónu sa 24. – 26. apríla vo Viedni uskutočnila odborná príprava na úrovni expertov týkajúca sa presadzovania kontrol sprostredkovania RĽZ. Uvedený výcvik sa zameral na techniky vyšetrovania a stíhania. Zorganizovala ho OBSE spolu s expertmi zo Spojeného kráľovstva, pričom sa do jeho vykonávania zapojili aj úrady UNODA a UNODC, ako aj predstavitelia vládneho programu USA pre kontrolu vývozu zbraní a súvisiacu bezpečnosť hraníc. Účastníci získali informácie o právnych predpisoch, postupoch a technikách vyšetrovania a stíhania, a takisto sa zapojili do dvoch prípadových štúdií. Okrem iného sa počas tohto výcviku zdôraznila potreba skvalitnenia existujúcich právnych predpisov v oblasti sprostredkovania v niektorých krajinách, a to najmä pokiaľ ide o trestné právo. V súčasnosti sa v tejto oblasti zvažujú potenciálne ďalšie kroky.

V nadväznosti na prezentáciu elektronickej aplikácie na evidenciu RĽZ a munície pre účastnícke štáty OBSE 28. – 30. mája 2013 v Minsku sa v súčasnosti začína šesťmesačné skúšobné obdobie s ministerstvami obrany Albánska, Bosny a Hercegoviny, Kazachstanu, Kirgizska, Moldavskej republiky, Čiernej Hory, Srbska a Tadžikistanu, ktoré sa na tomto procese aktívne podieľajú. Poskytli sa im testovacie notebooky s nainštalovaným softvérom a používateľskými príručkami. O získanie ďalších informácií o tomto softvére, s cieľom zapojiť sa do daného projektu v neskoršom štádiu, vyjadrilo záujem niekoľko ďalších účastníckych štátov OBSE. Softvér sa preloží aj do angličtiny, srbčiny/chorvátčiny a moldavčiny.

Činnosti, podľa rozhodnutia Rady, venované zlepšovaniu fyzickej bezpečnosti skladov RĽZ a likvidácii RĽZ v Bielorusku a Kirgizsku, sa sústredili na prípravu potrebného právneho rámca a úvodné plánovanie ďalších konkrétnych vykonávacích opatrení.

c) Afrika

I. V prvej polovici roku 2013 pokračovalo vykonávanie rozhodnutia Rady 2012/121/SZBP na podporu činností podporujúcich dialóg EÚ, Číny a Afriky a ich spoluprácu v oblasti kontrol konvenčných zbraní. Doteraz sa v rámci projektu dosiahli určité hmatateľné výsledky z hľadiska rozvoja vyššieho povedomia a intenzívnejšieho dialógu medzi občianskou spoločnosťou, odvetviami a predstaviteľmi vlády v Číne, EÚ a afrických štátoch o boji proti nezákonnému obchodovaniu s RĽZ a ich nadmernému hromadeniu v Afrike, a to najmä vo východnej Afrike. Doteraz sa v Afrike, Číne a členských štátoch EÚ uskutočnilo viac než 30 dvojstranných stretnutí, ako aj tri stretnutia pracovnej skupiny expertov (PSE) Afrika-Čína-EÚ pre konvenčné zbrane, jedna študijná návšteva v Južnom Sudáne a regionálna konferencia o boji proti nelegálnym RĽZ a munícii vo východnej Afrike, ktorá sa konala v Nairobi (2. a 3. júla 2013). Táto konferencia sa konala pod záštitou PSE a usporiadali ju Africké mierové fórum a organizácia Safeworld v spolupráci s kenským národným strediskom pre ručné zbrane (KNFP) a Regionálnym strediskom pre ručné zbrane v oblasti Veľkých jazier, Afrického rohu a susediacich štátov (RECSA), čím sa tiež zmysluplne doplnila prebiehajúca podpora tohto strediska z nástroja pre stabilitu (pozri ďalej v bode II). Všetky tieto činnosti sú dôkazom zvýšenej angažovanosti čínskej strany, a to aj zo strany vyšších vojenských expertov. Otázke nelegálnych RĽZ v Afrike sa začali venovať aj noviny, pričom priniesli aj návrhy, čo by mala Čína urobiť na vyriešenie tohto problému. Veľkú pozornosť venovali čínske médiá aj semináru v Nairobi. Okrem toho k zvyšovaniu povedomia a znalostí o probléme RĽZ v Afrike prispieva aj preklad príslušných materiálov, ktorý vytvoril príležitosti na dialóg a diskusiu o zodpovednej kontrole prevodu RĽZ medzi vedcami, expertmi z odborných skupín a študentmi. Dobrá spolupráca sa rozvinula medzi členmi PSE, ktorí sa spoločne zapájajú do politických dialógov, vedú konzultácie s oficiálnymi predstaviteľmi a zástupcami občianskej spoločnosti a pridávajú sa k prieskumným návštevám v teréne. Členovia PSE disponujú značnými a rôznymi skúsenosťami a sieťami, z ktorých tento projekt ťaží so zámerom dosiahnuť vytýčené ciele. Patria medzi ne čínske ozbrojené sily, čínske ministerstvo zahraničných vecí, holandské ozbrojené sily, odzbrojovacie misie OSN, vyšetrovacie tímy OSN pre zbrojné embargo, ozbrojené sily Južného Sudánu, úrad Južného Sudánu pre ručné zbrane, ugandská polícia, ugandské národné stredisko pre ručné zbrane, kenské ministerstvo zahraničných vecí, RECSA so sídlom v Nairobi, niekoľko vládnych a mimovládnych projektov v teréne týkajúcich sa RĽZ a množstvo kontaktov na diplomatov, úradníkov a predstaviteľov občianskej spoločnosti v Európe, Číne a Afrike. Politický dialóg a propagačné aktivity v rámci tohto projektu majú zásadný význam pre návrat problematiky RĽZ na program Fóra o spolupráci medzi Čínou a Afrikou (FOCAC). Na piatej ministerskej konferencii FOCAC-u sa Čína zaviazala podporovať snahu Afriky „bojovať proti nezákonnému obchodovaniu s ručnými a ľahkými zbraňami a ich obehu“ (bod 2.6, piata ministerská konferencia FOCAC-u, pekinský akčný plán na roky 2013 – 2015).

II. V rámci dlhodobej zložky nástroja stability pokračovala EÚ v realizácii projektu na podporu boja proti nedovolenému hromadeniu strelných zbraní a ich munície a obchodovaniu s nimi v Afrike prostredníctvom Regionálneho strediska pre ručné a ľahké zbrane (RECSA) so sídlom v Nairobi. Tento projekt prispieva k vykonávaniu zložky „mier a bezpečnosť“ spoločnej stratégie Afrika – EÚ. K hlavným činnostiam patrí posilňovanie inštitúcií cieľových krajín a strediska RECSA, podpora účinného riadenia RĽZ (označovanie zbraní, evidencia, riadenie zásob a ničenie zbraní) a získavanie informácií o RĽZ. Súčasná podpora poskytovaná stredisku RECSA sa skončila v júni 2013 po dokončení štúdie, v ktorej sa skúma úroveň plnenia regionálnych a medzinárodných záväzkov týkajúcich sa RĽZ v subsaharských krajinách. V decembri 2012 bola schválená druhá fáza podpory EÚ pre stredisko RECSA, ktorá sa začala v júli 2013 po dokončení prvej fázy projektu.

III. Rada prijala 24. júna 2013 rozhodnutie 2013/320/SZBP, na základe ktorého poskytla EÚ líbyjským orgánom 5 miliónov EUR na podporu neľahkej úlohy zabezpečiť obrovské zásoby konvenčných zbraní a munície. EÚ ponúka túto podporu, aby príslušným líbyjským orgánom pomohla zastaviť ďalšie nekontrolované šírenie konvenčných zbraní a munície, v ktorého dôsledku v Líbyi, jej susedných krajinách i širšom regióne naďalej panuje neistota. Táto pomoc je súčasťou komplexného prístupu EÚ zameraného na podporu prechodu k demokracii, udržateľnému mieru a bezpečnosti v Líbyi. Rozhodnutie Rady dopĺňa úsilie pomocnej pohraničnej misie EÚ v Líbyi zamerané na rozvoj kapacít Líbye na zvýšenie bezpečnosti jej pozemných, námorných a vzdušných hraníc v krátkodobom horizonte a na vytvorenie širšej stratégie integrovaného riadenia hraníc v dlhodobom horizonte.

IV. Okrem toho od septembra 2012 spoločný projekt organizácie DanChurchAid a Dánskej rady pre utečencov, ktorý je financovaný z krátkodobej zložky nástroja stability, poskytuje civilnému obyvateľstvu v Líbyi vzdelávanie o rizikách spojených s RĽZ. Jeho cieľom je pomôcť znížiť počet nehôd súvisiacich s RĽZ a ich vizuálnu prítomnosť. DCA tiež presadzuje u miestnych orgánov politiky bezpečnej správy RĽZ s cieľom predchádzať ozbrojenému násiliu. Doteraz sa pre ministerstvá vnútra a obrany uskutočnilo 11 výcvikových kurzov o zneškodňovaní mín/nevybuchnutej munície. V oblasti Tripolisu sa odmínovalo 96 800 m2 územia. V južnej oblasti Sabhá sa podpísala dohoda o odbornej príprave vyhľadávačov výbušného arzenálu a 2 452 ľuďom z migračných komunít, protipožiarnych zložiek a škôl sa poskytlo vzdelávanie o rizikách súvisiacich s mínami/nevybuchnutou muníciou.

V. Ďalšími dvoma projektami v afrických štátoch, ktoré sú financované z krátkodobej zložky nástroja stability, sa pokračuje v podpore poskytovania pomoci: 1. vláde Južného Sudánu v oblasti kontroly zbraní, a to konkrétne prostredníctvom opatrení na budovanie kapacít, ktorých cieľom je znížiť bez použitia násilia počet nekontrolovaných RĽZ v rukách civilného obyvateľstva v Južnom Sudáne; a 2. vláde Nigeru v účinnom plnení jej záväzkov vyplývajúcich z Dohovoru Hospodárskeho spoločenstva západoafrických štátov o RĽZ a z akčného programu OSN. Oba projekty sa vykonávajú v rámci Rozvojového programu OSN.

d) Stredná Amerika

I. EÚ pokračovala aj v realizácii projektu na podporu programu na kontrolu ľahkých a ručných zbraní v Strednej Amerike (CASAC). V septembri 2012 vstúpila podpora tohto projektu, ktorý sa predtým vykonával v rámci Rozvojového programu OSN, prostredníctvom dlhodobej zložky nástroja stability do druhej fázy, pričom partnerom pre jeho vykonávanie je Bezpečnostná komisia Stredoamerického integračného systému (SICA). Príspevok projektu EÚ k iniciatíve CASAC má za cieľ vytvoriť základy regionálnej štruktúry a dlhodobej stratégie na boj proti nedovolenému obchodovaniu so zbraňami v Strednej Amerike tak na vnútroštátnej, ako aj na regionálnej úrovni. Tento projekt sa realizuje v Strednej Amerike a susedných krajinách vrátane karibskej oblasti (s osobitným dôrazom na Belize, Guatemalu, Salvádor, Honduras, Nikaraguu, Kostariku a Panamu). K hlavným činnostiam patria regionálne a celoštátne osvetové kampane a konferencie, posilňovanie vnútroštátnych koordinačných mechanizmov a systémov evidencie a cezhraničné projekty, ako aj odborná príprava v rôznych oblastiach.

II. Zároveň EÚ v súčasnosti pracuje aj na možnom rozhodnutí Rady na podporu ďalších doplnkových činností v oblasti kontroly RĽZ v Strednej Amerike, aby sa venovala osobitná pozornosť cieľom SZBP týkajúcim sa práce, ktorú majú spoločne vykonať Regionálne stredisko OSN pre mier, odzbrojenie a rozvoj v Latinskej Amerike a Karibiku (UNLIREC) a CASAC v záujme úspešného boja proti nedovolenému hromadeniu RĽZ a munície a obchodovaniu s nimi v tomto regióne.

III. Okrem toho sa z krátkodobej zložky nástroja stability podporuje aj Instituto de Enseñanza para el Desarrollo Sostenible (IEPADES) pri realizácii častí stredoamerickej bezpečnostnej stratégie súvisiacich s RĽZ, a to najmä podpore občianskej spoločnosti pri boji proti trestnej činnosti súvisiacej s ručnými a ľahkými zbraňami a ozbrojeným násilím a pri predchádzaní týmto javom.

(1) Týmto označením nie sú dotknuté pozície k štatútu a označenie je v súlade s rezolúciou BR OSN č. 1244/1999 a so stanoviskom Medzinárodného súdneho dvora k vyhláseniu nezávislosti Kosova.